Εικόνα που περιέχει γραφικά, στιγμιότυπο οθόνης, γραμματοσειρά, κύκλος

Το περιεχόμενο που δημιουργείται από τεχνολογία AI ενδέχεται να είναι εσφαλμένο.

**ΔΕΛΤΙΟ ΤΥΠΟΥ**

**Εβδομάδα Εξωστρέφειας Τμήματος Ιστορίας και Αρχαιολογίας**

**Αριστοτελείου Πανεπιστημίου Θεσσαλονίκης**

Για δεύτερη συνεχόμενη χρονιά πραγματοποιείται φέτος από 19 έως 23 Μαΐου 2025 η εβδομάδα εξωστρέφειας του Τμήματος Ιστορίας και Αρχαιολογίας του Αριστοτελείου Πανεπιστημίου Θεσσαλονίκης, υπό τον γενικό τίτλο *Ανοίγοντας Νέους Δρόμους – Συνομιλώντας με την Κοινωνία*. Πρόκειται για μια πρωτοβουλία που απευθύνεται σε όλες τις ηλικίες και περιλαμβάνει πολλές και πλούσιες δράσεις, κατά τις οποίες καθηγητές και φοιτητές του Τμήματος θα επικοινωνήσουν στην ακαδημαϊκή κοινότητα και στο ευρύ κοινό από τη Θεσσαλονίκη και αλλού το ακαδημαϊκό, ερευνητικό και εκπαιδευτικό έργο που υλοποιείται σήμερα σε ένα από τα πιο δυναμικά και πρωτοπόρα Τμήματα του Πανεπιστημίου μας, αλλά και των αρχαιογνωστικών και ιστορικών σπουδών παγκοσμίως.

Το πρόγραμμα περιλαμβάνει δράσεις τόσο αρχαιολογικού όσο και ιστορικού περιεχομένου, όπως ξεναγήσεις στα μουσεία μας, μαγειρέματος με προϊστορικά υλικά, γνωριμίας του τρόπου με τον οποίο υλοποιείται μια αρχαιολογική ανασκαφή, εξερεύνησης του αρχαίου κόσμου μέσα από διαδραστικά παιχνίδια, αλλά και απόδοσης τιμής στις ελληνόφωνες κοινότητες της νότιας Ιταλίας, ενώ, παράλληλα, σε ειδικές εκδηλώσεις, θα υποκλιθούμε στη Γενοκτονία των χριστιανικών πληθυσμών της Ανατολής και θα τιμήσουμε την επέτειο συμπλήρωσης 80 χρόνων από το τέλος του Β΄Παγκοσμίου Πολέμου. Ανάμεσα στις δράσεις ξεχωρίζει η παρουσίαση από απόφοιτες και απόφοιτους του Τμήματός μας της δικής τους «συνταγής επιτυχίας», όπως και το διήμερο φοιτητικό συνέδριο με τίτλο  «Νεο-Μεσαιωνισμοί: Σύγχρονες Αναπαραστάσεις και Ιδεολογικές Χρήσεις του Μεσαίωνα», το οποίο με μεγάλη αγάπη σχεδίασαν φοιτήτριες και φοιτητές μας.

Για τη φετινή χρονιά, όλες οι εκδηλώσεις της Εβδομάδας Εξωστρέφειας θα πραγματοποιηθούν στο πλαίσιο της συμπλήρωσης εκατό χρόνων από την ίδρυση του Αριστοτελείου Πανεπιστημίου Θεσσαλονίκης, χρονικό διάστημα μέσα στο οποίο το Τμήμα Ιστορίας και Αρχαιολογίας, χάρη στην ακαδημαϊκή αφοσίωση όλων όσων υπηρέτησαν από κάθε θέση σε αυτό, κατόρθωσε να εξελιχθεί σε ένα από τα κορυφαία πανεπιστημιακά Τμήματα της πατρίδας μας, κόσμημα για τη Θεσσαλονίκη, με μεγάλη εξωστρέφεια και αναγνώριση σε όλον τον κόσμο.

Πρόγραμμα εκδηλώσεων

**Δευτέρα 19.5, 10:00**

«Η Γενοκτονία των χριστιανικών πληθυσμών της Οθωμανικής Αυτοκρατορίας μέσα από τις ελληνικές και τις ξένες πηγές. Η περίπτωση των Ελλήνων του Πόντου» (Δράση για μαθήτριες/ές και κοινό). Οργάνωση: Κυριάκος Χατζηκυριακίδης, σε συνεργασία με την Εύξεινο Λέσχη Θεσσαλονίκης και το σωματείο «Άγιος Γεώργιος Περιστερεώτα»

Εύξεινος Λέσχη Θεσσαλονίκης, Λεωφόρος Νίκης 13, 2ος όροφος

**Τρίτη 20.5**

* Στρογγυλή Τράπεζα με θέμα«80 χρόνια από τη λήξη του Β΄ Παγκοσμίου Πολέμου». Οργάνωση: Στράτος Δορδανάς, σε συνεργασία με τον Δήμο Θεσσαλονίκης. 10:00, Δημαρχείο Θεσσαλονίκης, αίθουσα Μ. Αναγνωστάκης
* Εκπαιδευτικό πρόγραμμα «Τούμπα: Στα ίχνη του προϊστορικού ανθρώπου». Οργάνωση: Σεβαστή Τριανταφύλλου και ομάδα πανεπιστημιακής ανασκαφής. 11:00-13:00, στα γρασίδια της Φιλοσοφικής με υποδομές και υλικό από την πανεπιστημιακή ανασκαφή της Τούμπας
* «Εξερευνώντας το Μουσείο Εκμαγείων μέσα από διαδραστικά δρώμενα» (Δράση για μαθήτριες/ές). Οργάνωση: Ελένη Μανακίδου. 11:00-13:00, Μουσείο Εκμαγείων, Νέο Κτήριο Φιλοσοφικής Σχολής
* Βιβλιοπαρουσίαση της εθνογραφίας της επισκέπτριας καθηγήτριας Manuela Pellegrino για τους ελληνόφωνους της νότιας Ιταλίας. 17:30-19:30, Σπουδαστήριο Λαογραφίας και Κοινωνικής Ανθρωπολογίας, Παλαιό Κτήριο Φιλοσοφικής Σχολής

**Τετάρτη 21.5**

* «Μαγειρεύοντας με αρχέγονα φυτικά συστατικά στα γρασίδια της Φιλοσοφικής Σχολής». Οργάνωση: Σουλτάνα Μαρία Βαλαμώτη και ομάδα φοιτητών/τριών του Εργαστηρίου Διεπιστημονικής Αρχαιολογικής Έρευνας. 13:30, στα γρασίδια της Φιλοσοφικής
* «Συζητώντας με τους αποφοίτους: επιστημονικές δεξιότητες και επαγγελματικές διαδρομές». Διαδικτυακή συζήτηση, 14:30 στον σύνδεσμο https://authgr.zoom.us/j/96247878965?pwd=Kk1g5h7aVtIQsPTjoHvtSaQUctwfVc.1

**Πέμπτη 22.5**

* Φοιτητικό Συνέδριο «Νεο-Μεσαιωνισμοί: Σύγχρονες Αναπαραστάσεις και Ιδεολογικές Χρήσεις του Μεσαίωνα». Οργάνωση: ομάδα φοιτητριών/ών και Ελένη Τούντα. 9:30-17:00, Μουσείο Βυζαντινού Πολιτισμού, αμφιθέατρο «Μελίνα Μερκούρη»
* «Εξερευνώντας το Μουσείο Εκμαγείων μέσα από διαδραστικά δρώμενα» (Δράση για φοιτήτριες/ές και ευρύ κοινό). Οργάνωση: Ελένη Μανακίδου. 11:00-13:00, Μουσείο Εκμαγείων, Νέο Κτήριο Φιλοσοφικής Σχολής

**Παρασκευή 23.5**

* Φοιτητικό Συνέδριο «Νεο-Μεσαιωνισμοί: Σύγχρονες Αναπαραστάσεις και Ιδεολογικές Χρήσεις του Μεσαίωνα». Οργάνωση: ομάδα φοιτητριών/ών και Ελένη Τούντα. 9:30-14:00, Μουσείο Βυζαντινού Πολιτισμού, αμφιθέατρο «Μελίνα Μερκούρη»
* «Οι άνθρωποι και τα πράγματα», ξενάγηση στο Λαογραφικό Μουσείο και Αρχείο ΑΠΘ. Οργάνωση: Χρυσάνθη Καλλίνη, Αρετή Τζιντζιόβα, Αθηνά Πεγκλίδου, Ειρήνη Παπαδάκη, Γιώργος Αγγελόπουλος. 10:30-13:00, Λαογραφικό Μουσείο, Παλαιό Κτήριο Φιλοσοφικής Σχολής
* «Εξερευνώντας το Μουσείο Εκμαγείων μέσα από διαδραστικά δρώμενα» (Δράση για φοιτήτριες/ές και ευρύ κοινό). Οργάνωση: Ελένη Μανακίδου. 11:00-13:00, Μουσείο Εκμαγείων, Νέο Κτήριο Φιλοσοφικής Σχολής

**Τμήμα Ιστορίας και Αρχαιολογίας**

**Αριστοτελείου Πανεπιστημίου Θεσσαλονίκης**

***Εβδομάδα εξωστρέφειας***

**Πληροφορίες:**

**Ιωάννης Δ. Φάππας**

**Επίκουρος Καθηγητής Προϊστορικής Αρχαιολογίας**

[**ifappas@hist.auth.gr**](mailto:ifappas@hist.auth.gr)

**Τηλ. 2310 997274, 6945135021**